ORGANIZAREA SERVICIILOR MEDICALE DE URGENŢĂ ÎN UNELE STATE MEMBRE ALE UE ŞI ÎN SUA


ABSTRACT

Medicina de urgenţă regrupează tehnici medicale şi chirurgicale în scopul rezolvării unei urgenţe vitale. În afară de medicina generală, competenţele specifice ce trebuie luate în considerare în cadrul medicinei de urgenţă sunt cele de anestezie-reanimare, traumatologie, toxicologie.

Serviciul medical de urgenţă este o dimensiune a serviciilor medicale destinate îngrijirii extraspitaliceşti medicale de urgenţă,  şi/sau transportului la o unitate de îngrijire specializată a celor care necesită asistenţă de urgenţă.

În afară de noţiunile pur medicale, medicina de urgenţă necesită logistică (echipament şi personal adecvat) şi cooperarea cu alte structuri, cu scopul de a acorda îngrijirea adecvată pacientului aflat în stare de urgenţă. 

Specializarea „medicină de urgenţă” este, la nivelul statelor europene care au adoptat modelul franco-german în acest domeniu, de dată recentă. 

FRANŢA

Cadrul legal

Legea  86-11 din 6 ianuarie 1986 referitoare la ajutorul medical de urgenţă;

Legea 2004-811 din 13 august 2004 pentru modernizarea securităţii civile;

Codul sănătăţii publice;
Codul general al colectivităţilor teritoriale

Medicina de urgenţă regrupează tehnici medicale şi chirurgicale în scopul rezolvării unei urgenţe vitale. În afară de medicina generală, competenţele specifice ce trebuie luate în considerare în cadrul medicinei de urgenţă sunt cele de anestezie-reanimare, traumatologie, toxicologie
.

Până în anul 2004, specializarea „medicină de urgenţă” nu exista în Franţa. Medicii de urgenţă, numiţi uneori „oxicologi”, făceau parte din diferite specializări, fiind de obicei medici generalişti, care îşi completau formaţia generală cu o specializare opţională de doi ani. Din anul universitar 2004/2005 a fost instituită o specializare nouă „Diploma de Studii Specializate Complementare” (DESC) în medicina de urgenţă.
Serviciile publice franceze angajate în asigurarea serviciilor de urgenţă sunt Serviciul Medical de Urgenţă (Service d’Aide Medicale Urgente – SAMU) şi Serviciul de Urgenţă împotriva Incendiilor (SIS). Atribuţiile acestora sunt precizate în lege. 
Fiecare Serviciu se compune dintr-un „Centru 15” – centru de recepţie şi direcţionare a apelurilor şi din mai multe unităţi SMUR (servicii mobile de urgenţă şi reanimare).

Misiunile SAMU, definite prin Codul Sănătăţii Publice constau în:
- preluarea şi direcţionarea apelurilor de urgenţă;
· asigurarea disponibilităţii mijloacelor de spitalizare publică sau privată, respectând libertatea de alegere a pacientului;

· organizarea transportul pacientului cu cele mai adaptate mijloace;

· organizarea spitalizării pacientului;

· participarea la elaborarea şi derularea planurilor de ajutor în cazul accidentelor care implică un număr mare de victime;

· asigurarea şcolarizării pentru medicina de urgenţă şi formarea personalului sanitar în tehnicile de urgenţă şi resuscitare.
Concepţia franceză cu privire la serviciile medicale de urgenţă este centrată pe rezolvarea sarcinilor legate de urgenţa prespitalicească, tratamentul adecvat, serviciile medicale prespitaliceşti în cazurile de necesitate şi reţeaua de urgenţă. Serviciile de urgenţă asigură direcţionarea apelurilor de urgenţă, gestionează răspunsul cel mai bine adaptat la natura apelului, supraveghează disponibilitatea mijoacelor de spitalizare, publice sau private, adaptate stării pacientului, organizează transportul pacientului către un stabiliment public sau privat, făcând apel la un serviciu public sau privat de transport sanitar şi verificând admiterea pacientului în respectivul centru spitalicesc. În afară de mijloacele proprii sau de cele de care dispune Serviciul de prevenire a incendiilor, SAMU poate apela la transportatorii sanitari privaţi, la medicii şi paramedicii freelanceri.

Organizarea medicinei de urgenţă prespitalicească are ca particularitate prezenţa unui medic atât la centrele de apel de urgenţă, cât şi în cazul intervenţiei pe teren, în cazurile cele mai grave.

Centrele de apel de urgenţă reprezintă actul medical practicat telefonic (sau cu orice alt dispozitiv de telecomunicaţie) de către un medic de urgenţă, ca răspuns la solicitarea unui pacient aflat în situaţie de urgenţă medicală manifestă. Acesta începe printr-un interogatoriu medical pentru analiza simptomelor descrise, a antecedentelor medicale, contextului, pentru stabilirea unei ipoteze de diagnostic şi prognostic, evaluarea riscurilor situaţiei şi stabilirea etapelor concrete, respectiv sfat medical, sfaturi pentru primul ajutor, prescriere de medicamente, transportul pacientului până la o structură medicală de urgenţă. Apelul de urgenţă este una dintre componentele medicinei de urgenţă.

Unele unităţi de urgenţă exercită cu precădere activitatea de apel de urgenţă pe anumite direcţii foarte clar delimitate. Unitatea SAMU din Paris gestionează apelurile provenite de la trenurile de mare viteză (TGV) sau de la avioanele Air France aflate în aer. Unitatea din Toulouse gestionează apelurile primite de pe nave şi de la Centrul de Consultaţii Medicale Maritime. 
Centrul de Traumă din cadrul Centrului Spitalicesc Universitar din cadrul Universităţii Grenoble
 se adresează unui procent de 20% din victimele accidentelor montaniarde (ski, surf, escalade, parapantă, alpinism etc). Centrul face parte din Reţeaua Nord Alpină de Urgenţă (RENAU), care grupează 20 stabilimente de sănătate publică şi privată  din zona nord-alpină a Franţei. Echipa este formată din cadre medicale, infirmieri şi cadre administrative specializate în traumatologie în cadrul Centrului Spitalicesc Grenoble. Pacienţii cu răni uşoare sau medii sunt admişi de către Serviciile de primiri urgenţe ale Centrului, compuse din medici şi echipe de infirmieri calificaţi. Unitatea de traumatologie sportivă se ocupă de traumele uşoare urmare a activităţilor sportive. Cea mai mare parte a pacienţilor cu răni grave este preluată de echipele medicale SMUR, cărora le sunt repartizate de către serviciile SAMU, formate dintr-un  medic specialist şi un medic de urgenţă. 
Misiunile şi organizarea Serviciului mobil de urgenţă şi reanimare (SMUR) sunt definite prin Decretul din 30.05.1997.
SMUR asigură în permanenţă orice pacient aflat în stare de urgenţă medicală sau pentru reanimare, de la consultarea la transportul acestuia către un stabiliment sanitar. Are în componenţă un medic specialist în medicina de urgenţă, un infirmier şi conducătorul ambulanţei. Vehiculele utilizate de SMUR pot fi: vehicul medical uşor care poate interveni odată cu un vehicul al unităţilor de pompieri sau cu o ambulanţă privată, un vehicul greu sau un elicopter al SAMU, al Jandarmeriei sau Protecţiei Civile. 
 SMUR este dotat cu logistica completă pentru reanimare. Această unitate este activă 24 de ore din 24 şi intervine la cererea SAMU pentru a asigura intervenţia, tratamentul şi transportul pacienţilor aflaţi în stare de urgenţă medicală. Există circa 386 unităţi SMUR repartizate pe ansamblul teritoriului francez.

Intervenţiile SMUR pot fi:
· intervenţie primară – intrevenţia la locul accidentului (loc public, la locul de muncă, la domiciliul pacientului) sau într-un centru spitalicesc;

· intervenţie secundară – transportul pacientului între două centre spitaliceşti sau între două servicii din interiorul aceluiaşi stabiliment spitalicesc. Cererile pentru intervenţiile secundare se fac de către medicul responsabil al respectivului pacient; 

· intervenţie terţiară – asigurarea revenirii la centru spitalicesc sau la serviciul de origine al pacientului spitalizat. 
GERMANIA

Cadrul legal 

· Legea privind serviciul medical de urgenţă din Landul Hessen – 24 noiembrie 1998

· Legea privind serviciul medical de urgenţă din Landul Bavaria – 8 ianuarie 1998
· Legea privind serviciul medical de urgenţă din Landul Berlin – 8 iulie 1993

· Legea privind serviciul medical de urgenţă din Landul Schleswig-Holstein din 29 noiembrie 1991

În Germania, Serviciul medical de urgenţă este un serviciu public de îngrijire de urgenţă a sănătăţii, în regim pre-spitalicesc, incluzând – fără a se limita la aceasta – serviciul de ambulanţă asigurat de fiecare dintre oraşele şi land-urile germane fiind, în principal, finanţat de către companiile germane de asigurare a sănătăţii. Ca şi în Spania, în Germania legile referitoare la serviciul medical de urgenţă sunt elaborate la nivel de land.

Land-urile germane răspund, din punct de vedere juridic, de asigurarea serviciilor de urgenţă, însă deleagă, de obicei, aceste responsabilităţi autorităţilor locale. Municipalităţile, comunele (Gemeinden) şi oraşele (Städte) răspund de echiparea corespunzătoare şi operarea departamentelor de pompieri. Legislaţia germană prevede acordarea serviciilor de salvare şi stingere a incendiilor, inclusiv a serviciilor medicale de urgenţă, la niveluri corespunzătoare populaţiei din zonă. În oraşe, aceste servicii sunt de obicei asigurate de Biroul de prevenire a incendiilor (AMT37), care este unul din departamentele superioare în structura unei municipalităţi.

Spre deosebire de cazurile de incendii, asigurarea asistenţei medicale de urgenţă nu este în mod necesar realizată direct de către municipalitate. În anumite cazuri, municipalitatea furnizează în mod direct serviciul, de obicei, prin intermediul brigăzii de pompieri. Cu toate acestea, serviciile medicale de urgenţă pot fi contractate de municipalitate cu o serie de alţi furnizori potenţiali de servicii, inclusiv organizaţii non-profit ale comunităţii şi companii private. Din această cauză, serviciile medicale de urgenţă pot fi asigurate în Germania, printre altele, de următoarele structuri:

· Brigada de pompieri;

· Organizaţia germană „ Ambulanţa St. John”;

· Organizaţia germană a ambulanţei Ordinului de Malta;
· Crucea Roşie germană;
· Companii cu capital privat.
În Germania, serviciul medical de urgenţă este o componentă a uneia din îndatoririle-cheie (siguranţa publică), pe care fiecare autoritate locală trebuie, conform legii, să o îndeplinească. În consecinţă, există reglementări stricte privind calificările profesionale, desfăşurarea activităţii, evaluarea performanţei sistemului de servicii medicale de urgenţă, inclusiv a timpului de răspuns şi a genurilor de autovehicule şi echipament necesare. Respectarea acestor reglementări se face ţinând cont de eficacitatea şi respectarea nevoilor publice de către comunităţile locale, asistate de medici specialişti.

Zona de serviciu de urgenţă angajează un director medical al serviciului, cu rolul similar celor al directorilor medicali ai serviciului din alte regiuni. Directorul medical răspunde de elaborarea reglementărilor, protocoalelor şi standardelor de îngrijire. Respectarea acestor reglementări şi protocoale medicale este obligatorie atât pentru organizaţiile care asigură serviciile medicale de urgenţă, cât şi pentru personalul din alcătuirea acestora. Directorul medical îndeplineşte îndatoririle de serviciu având la dispoziţie un cadru care îi acordă competenţe considerabile. Reglementările şi protocoalele trebuie elaborate în conformitate cu orientările generale şi financiare stabilite de comunitatea locală.

În Germania, sistemul medical de urgenţă îndeplineşte două îndatoriri majore:

1. Servicii de urgenţă – răspunde la toate solicitările semnalând un pericol imediat la adresa vieţii şi/sau sănătăţii persoanei. Acesta este o componentă esenţială a serviciului (Notfallrettung/Rettungsdienst), rezolvând cazurile de traumatisme sau maladii acute. 

2. Servicii care nu sunt propriu-zis de urgenţă – asigurarea transportului pacienţilor care nu reprezintă o urgenţă la şi de la spital (Krankentransport).

În plus, există unităţi mobile de îngrijire intensivă pe lângă majoritatea marilor oraşe. Aceste unităţi exercită funcţiile transportului pentru situaţii critice întâlnit în alte sisteme medicale. Unităţile menţionate se activează atunci când un pacient aflat într-o stare medicală complexă necesită un nivel ridicat de sprijinire a funcţiilor vitale în timpul deplasării spre spital (Intensivtransport).

Deşi oficial nu sunt afiliaţi la sistemul medical de urgenţă, medicii de familie interacţionează în mod frecvent cu acest sistem. În Germania, se practică încă metoda ca doctorii să facă vizite la domiciliu pentru pacienţii care nu pot ajunge la o unitate de profil. Majoritatea oraşelor şi Land-urilor au pus la punct acest serviciu de vizită la domiciliu pentru medicii de familie. Medicul nu numai că răspunde de pacienţii înregistraţi în circumscripţia sa, dar trebuie să asigure vizita de specialitate la pacienţii din zonă, indiferent de medicul la care aceştia sunt înscrişi. Această metodă se foloseşte în cazuri în care internarea nu este necesară, dar intervenţia medicului este recomandată. În felul acesta este degajat sistemul de ambulanţă şi numai dacă medicul consideră necesar, se apelează la transportul bolnavului la spital.

În sistemul medical de urgenţă german există numai două calificări majore: 1) cea de medic; şi 2) cea de asistent de urgenţă (Rettungsassistent). Conform sistemului anglo-american de medicină de urgenţă, nu este adecvat titlul de medic specializat în medicină de urgenţă şi, în consecinţă, foloseşte titulatura de medic de teren pentru medicina de urgenţă (Notarzt). Acest medic trebuie să aibă calificare în serviciul de urgenţă şi nu are, de obicei, o specialitate medicală anume - de exemplu chirurgie. În schimb, este necesar un minim stagiu şi o pregătire de specialitate suplimentară pentru a obţine certificatul de medicină de urgenţă. Din cauza necesităţii unor cunoştinţe interdisciplinare, majoritatea acestui tip de medici sunt anestezişti.

Paramedicii germani au o pregătire similară celei de asistent anestezist, însă lucrează pe teren în loc de spital. Termenul de „asistent salvator” este datorat faptului că aceşti paramedici asistă medicul specializat în medicină de urgenţă în timpul tratamentului pre-spitalicesc. În alte ţări cea mai apropiată profesiune este cea de paramedic. Asistentul salvator posedă cel mai înalt nivel de pregătire profesională şi aptitudini profesionale. În Marea Britanie există paramedici care funcţionează ca şi cadre medicale independente şi nu asistenţi.

În conformitate cu legea germană, asistentul poate decide, în anumite cazuri, asupra tratamentului, fiind supus anumitor reglementări stabilite la nivelul Land-ului. În mod normal însă, asistentul trebuie să acţioneze sub supravegherea unui medic care trebuie să fie fizic prezent. În cazuri speciale, când există o ameninţare vitală directă, asistentul poate interveni şi în domeniul specializat până la sosirea medicului, sau în absenţa acestuia, cu scopul de a salva viaţa pacientului. 

În Germania există două alte nivele inferioare de calificare care permit unei persoane să lucreze în cadrul serviciului medical de urgenţă. Acestea sunt: 1) ajutorul salvator şi 2) sanitarul salvator. În funcţie de Land-ul în care lucrează, rolului ajutorului salvator este îndeplinit de şoferul de ambulanţă.

În sistemul german nu numai paramedicii, ci şi medicii au roluri şi niveluri de abilităţi profesionale bine stabilite.

Autovehiculele din sistem acoperă o gamă variată de dimensiuni şi modele, toate vehiculele trebuind să îndeplinească prevederile standardelor europene (CEN1789), reflectate în standardele germane (DIN EN1789, tipurile A – C) sau standardul german (DIN 75079). Există trei tipuri principale de autovehicule utilizate în sistemul medical de urgenţă: 

1) pentru transportul cazurilor care nu prezintă urgenţă, ambulanţa de tip KTW;

2) pentru cazuri de urgenţă, ambulanţa de tip RTW, de dimensiuni mai mari;
3) microbuz de mici dimensiuni, cu rolul de a duce medicul de urgenţă la locul respectiv.
Vehiculele de tip KOM sunt vehicule multifuncţionale cu rol dublu: de transport al pacientului şi de asigurare a logisticii necesare intervenţiei de urgenţă. 

În cazuri bine determinate, sunt utilizate elicoptere şi avioane sanitare.

Vehiculele menţionate anterior au în dotare o trusă medicală obligatorie, în conformitate cu reglementările în vigoare.

În funcţie de tipul de vehicul şi de situaţia concretă la care se solicită intervenţia, la bordul vehiculelor se găseşte un defibrilator portabil, un monitor EKG, echipament de intervenţie de urgenţă, echipament de imobilizare a articulaţiilor şi dispozitive pentru terapie intravenoasă.

În Germania, serviciul medical de urgenţă este asigurat prin dispeceratul 112.

Toate solicitările de urgenţă, indiferent de numărul acestora, sunt direcţionate către dispeceratul central (Leitstelle). În prezent, majoritatea municipalităţilor operează într-un sistem integrat (INTEGRIERTE Leitstelle), prin care tuturor solicitărilor, fie pentru pompieri sau serviciu medical de urgenţă, li se răspunde la aceeaşi centrală. La Serviciul 112 nu se poate apela însă pentru cazuri care privesc activitatea poliţiei, întrucât s-a considerat că dezavantajele sunt mai mari decât avantajele, având în vedere complexitatea şi natura diferită a problemelor semnalate.
Sunt utilizate două strategii diferite pentru utilizarea pe teren a vehiculelor: 1) sistemul rendez-vous şi 2) sistemul staţie.

În sistemul rendez-vous, aplicat în cazuri grave, echipajul de pe ambulanţă poate solicita prin radio sprijinul din partea unui medic, ceea ce înseamnă că ambulanţa (RTW) şi maşina medicului nu se află neapărat în acelaşi loc.

În sistemul staţie, medicul de serviciu va însoţi ambulanţa (Notarztwagen), acest sistem fiind utilizat în cazurile medicale mai grave. Avantajul acestui sistem este acela de a permite intervenţia medicală fără întârziere.

ITALIA

Cadrul legal

· Codul Penal  (1930)
· Legea nr. 120/2001 cu privire la utilizarea defibrilatorului cardiac semiautomat în mediul extra-spitalicesc

· Decretul preşedinţiei Consiliului de miniştri referitor la Departamentul de protecţie civilă – 13 februarie 2001

· Decretul Ministerului Sănătăţii – 6 octombrie 1998 cu privire la atribuirea de frecvenţe pentru nevoile de urgenţă sanitară

· Decretul nr. 487/1997 al Ministerului Transporturilor cu privire la regulamentul şi normative tehnică şi administrativă referitoare la autoambulanţele utilizate în cazuri de urgenţă specială

· Decretul Ministerului Transporturilor – 5 noiembrie 1996 referitor la normative tehnică şi administrativă privind autovehiculele utilizate în cazuri de salvare “avansată”, cu medici şi asistenţi de specialitate

· Decretul Ministerului Sănătăţii – 15 mai 1992 cu privire la criteriile de codificare a intervenţiilor de urgenţă

· Decretul Preşedintelui Republicii – 27 martie 1992 privitor la coordonarea regiunilor în scopul stabilirii nivelurilor de asistenţă sanitară de urgenţă

· Decretul nr. 553/1987 al Ministerului Transporturilor referitor la normative tehnică şi administrativă vizând autoambulanţa
În Codul Penal Italian, la articolul 593, este prevăzut faptul că “orice persoană care, găsind […] un corp uman care este sau pare a fi lipsit de semne vitale, sau o persoană rănită sau aflată într-un alt gen de pericol, nu acordă asistenţa necesară sau nu avizează autorităţile” este pasibilă de:  

· privare de libertate până la 1 an sau amendă până la 2500 de euro;

· dacă în urma neacordării ajutorului rezultă agravarea stării de sănătate a victimei, pedeapsa este mărită;   

· în cazul decesului celui rănit, pedeapsa se dublează.

În articolul 54 al Codului Penal, care se referă la starea de necesitate, se precizează că, în cazul în care salvatorul voluntar nu are pregătire medicală, acesta se poate abţine de la a acorda ajutor în situaţiile în care ar putea fi pusă în pericol propria lui viaţă sau siguranţă. Dimpotrivă, salvatorul cu pregătire medicală are datoria legală  de a se ”expune pericolului”, chiar şi în afara orelor de seriviciu, neavând voie să se sustragă de la acordarea primului ajutor. 

Conform articolului 7 din Codul deontologic al profesiei medicale, „medicul, indiferent de activitatea curentă desfăşurată, nu are dreptul să refuze acordarea ajutorului sau îngrijirii de urgenţă şi trebuie să acţioneze rapid pentru a asigura asistenţa de specialitate adecvată”.
Serviciul medical de urgenţă este o dimensiune a serviciilor medicale destinate îngrijirii extraspitaliceşti medicale de urgenţă,  şi/sau transportului la o unitate de îngrijire specializată a celor care necesită asistenţă de urgenţă.

Aceste servicii poartă diferite denumiri: echipă de prim-ajutor, echipă de urgenţă, echipă de salvare, serviciu de ambulanţă.

În Italia, serviciile medicale de urgenţă sunt asigurate din diferite surse, metoda de asigurare a acestor servicii putând varia în funcţie de locul de furnizare a acestora. În unele locuri, responsabilitatea a fost preluată de unităţile spitaliceşti locale, în alte locuri de diferite organizaţii de voluntari precum: Crucea Roşie italiană, ANPAS (Asociaţia naţională de asistenţă publică), Crucea Albă, Crucea Verde sau Crucea Galbenă şi de companii private care arborează Crucea Albastră.

Ajutorul de urgenţă este asigurat şi de Garda de Coastă, Apărarea Civilă şi de Carabinieri (Comandamentul de carabinieri pentru protejarea sănătăţii – NAS).

În Italia se aplică modelul franco-german, spre deosebire de cel anglo-american.

Modelul are la bază utilizarea ambulanţelor de susţinere a funcţiilor vitale fundamentale, a ambulanţelor adaptate pentru cazuri speciale şi  a autovehiculelor medicale numite Automedica.

Serviciile pentru susţinerea funcţiilor vitale de bază (Basic Life Support) sunt asigurate pe bază de voluntariat şi operează în zone rurale. Echipa este alcătuită din maximum două persoane numite „salvatori” (soccoritori), din care unul este şofer profesionist.

Unităţile pentru acordare de asistenţă specializată se întâlnesc în centre populate mai mari şi sunt deservite de personal medical salariat spitalicesc, sub conducerea unui medic.

Unele centre populate mai mici pot folosi voluntari sub îndrumarea unei asistente care are voie să aplice anumite proceduri medicale.

Există şi o unitate de răspuns rapid alcătuită dintr-un medic specializat  în medicina de urgenţă sau anestezişti şi o asistentă de specialitate.

Pregătirea personalului nu face distincţie între voluntari şi personal salariat. Pregătirea trebuie să ajungă la 120 de ore şi în plus personalul trebuie  să participe la 80-100 de ore de cursuri de specialitate.

De cele mai multe ori, în situaţii de necesitate, echipa este însoţită de o maşină de urgenţă care are şi un medic specializat în medicina de urgenţă şi o asistentă de specialitate. Asistentele medicale care însoţesc echipa de intervenţie trebuie să aibă pregătire în domeniul medicinei de urgenţă. Medicii, la rândul lor, sunt specializaţi în domeniul medicinei de urgenţă, dar sunt şi internişti, chirurgi sau anestezişti, deşi această din urmă specializare nu este în mod expres solicitată. Medicina de urgenţă a început să fie recunoscută ca o specialitate medicală în spitalele din Italia în ultimele decenii şi nu există intenţia de a înfiinţa o sub-specialitate în acest sens pentru îngrijirea extra-spitalicească. 

În Italia, vehiculele utilizate ca ambulanţe respectă majoritatea standardelor europene pentru ambulanţe (CEN1789), aşa cum au fost elaborate de către Comitetul European pentru Standardizare. 

Întregul sistem este coordonat de organizaţiile din Serviciul 118, care operează în fiecare regiune a Italiei şi furnizează un serviciu centralizat de dispecerat, standarde şi linii directoare în domeniul operării: Dispecerii răspund la solicitările de urgenţă şi aleg cel mai apropiat sau corespunzător dotat vehicul, indiferent de organizaţia căreia îi aparţine. Pregătirea în domeniul medical asigurată dispecerilor este în unele regiuni minimală, în timp ce în alte regiuni sunt utilizate în acest scop asistente medicale. Orientările pot varia semnificativ de la o regiune la alta: procedurile permise într-o regiune pot să nu fie permise într-o regiune învecinată. Regiunile pot avea, de asemenea, standarde complet diferite în privinţa pregătirii personalului şi a echipării ambulanţelor, cu respectarea în orice caz a legislaţiei naţionale.

În mod obişnuit, în Italia, există un timp standard de răspuns la solicitările care provin din zonele urbane – 8 minute sau mai puţin pentru urgenţele în care viaţa pacientului este pusă în pericol. Cu toate acestea, acest standard de timp nu este întotdeauna respectat, având în vedere marea disparitate, în eficienţa îngrijirii sănătăţii, între regiunile în discuţie.

La Firenze a fost inaugurat primul TRAUMA CENTER pediatric italian, ceea ce a implicat un lung şi complex proces de formare în domeniul personalului medical şi asistentelor medicale de specialitate. Noua structură oferă un serviciu global tuturor pacienţilor cu vârste între 0 şi 14 ani, afectaţi de traumatisme de mai mică sau mai mare amploare – leziuni osoase de gravitate accentuată.

Sistemul prevede ca toate cazurile de traumatisme majore care sunt semnalate în regiune să fie tratate în cadrul acestui centru, transferând pacienţii la Firenze, iar după stabilizarea acestora, printr-un sistem de coordonare a spitalelor şi un sistem de transport adecvat – terestru sau aerian -, să fie asigurată monitorizarea pacienţilor. În perioada 1 martie – 15 iunie 2009 s-au prezentat în cadrul unităţii de primiri urgenţe al clinicii Meyer din Firenze 786 de pacienţi cu traumatisme la un membru superior, 477 cu traumatisme la membrele inferioare, 563 cu traumatisme craniene şi 77 de politraumatisme.

Din punct de vedere tehnic, sistemul se caracterizează prin concentrarea unei asistenţe de specialitate în centre de excelenţă (centre hub) cu serviciile din reţea (centre „spoke”), trimiţând la clinică pacienţii care prezintă un traumatism ce depăşeşte un anumit nivel de gravitate. 

Formarea profesională a operatorilor a fost inovativă şi a început în anul 2007 sub conducerea unor cadre universitare americane provenind de la clinica pentru copii din Boston şi de la Facultatea de medicină din Harvard.

Personalul medical şi asistentele din unitatea de primiri urgenţe a echipei de traumatologie ortopedică, chirurgie şi neurochirurgie, sala de operaţii şi reanimare a urmat în ultimii trei ani 1700 de ore de formare profesională de specialitate. Tot personalul medical din acest centru de traumatologie a obţinut brevetul internaţional de sprijinire avansată a funcţiilor vitale în caz de traumatism şi brevetul de îngrijire înalt specializată a traumatismelor.

STATELE UNITE ALE AMERICII
Autorităţile competente în domeniul sănătăţii publice ale fiecărui stat american utilizează, în cadrul procesului de desemnare a spitalelor ca centre de traumă, criteriile stabilite de către American College of Surgeons (ACS)
.

Începând cu anul 1976, ACS publică primul ghid naţional destinat înfiinţării  centrelor de traumă în Statele Unite intitulat “Optimal Hospital Resources for Care of Injured Patient”, urmând ca în anii 1990, 1999 şi ulterior în anul 2006
 ACS să revizuiască criteriile de acreditare ale spitalelor şi să stabilească standardele corespunzătoare pentru desemnarea centrelor de traumă conform Nivelului I, II şi III. Trebuie menţionat că ACS deţine atribuţii de verificare şi control a îndeplinirii criteriilor de acreditare către spitale şi nu de desemnare a spitalelor ca şi centre de traumă, atribuiţii care revin exclusiv autorităţilor. 

Nivelul I de acreditare reprezintă cel mai înalt nivel de îngrijire medicală acordată pacienţilor cu traume în urma accidentelor. De obicei acest tip de centru deţine echipament medical şi medici specialişti, disponibili 24 de ore, 7 zile pe săptămână şi internează un număr de aproximativ 1200 de pacienţi pe an conform criteriilor stabilite în cadrul Resources for Optimal Care of the Injured Patient 2006
 (vezi Anexa) . 
Un centru de traumă de Nivel I trebuie să deţină chirurgi şi anestezişti precum şi medici specialişti în chirurgie ortopedică, neurochirurgie, chirurgie plastică, medicină de urgenţă, radiologie, medicină internă, chirurgie maxilofacială şi terapie intensivă.

Este obligatorie prezenţa unui chirurg generalist sau a unui înlocuitor al acestuia (medic rezident în anul 4 sau 5 de studiu) timp de 24 de ore/ 7 zile pe săptămână. De asemenea, este necesară prezenţa unui medic chirurg în cadrul departamentului de urgenţe la sosirea pacientului, în cel mult 15 minute de la anunţarea sosirii acestuia de către echipajul de pe ambulanţă.

Acreditarea spitalelor din Statele Unite conform criteriilor stabilite de ACS este efectuată pentru o perioadă de 3 ani, cu excepţia statului Pennsylvania, care are un sistem de acreditare separat, stabilit conform criteriilor formulate de Commonwealth’s Trauma Foundation
.

Conform acestora, în  Pennsylvania, centrele de traumă trebuie să deţină o echipă specializată în tratarea pacienţilor cu răni grave, formată din medici chirurgi, neurochirurgi, chirurgi ortopezi, chirurgi cardiologi, radiologi şi asistente, prezenţi în cadrul spitalului pe parcursul a 24 de ore/ 7 zile din saptămână. De asemenea, centrul de traumă trebuie dotat cu echipament de resuscitare, sală de operaţie, laborator, bancă de sânge şi farmacie. 

Orice centru de traumă, indiferent de nivelul de acreditare pe care îl deţine, face parte din cadrul sistemului de servicii medicale de urgenţă. Centrele de traumă de Nivelul I şi II sunt clasificate în centre de traumă pentru adulţi sau în centre de traumă pentru copii. 

Un exemplu bun al unui centru de traumă de Nivel I pentru adulţi este The New Jersey Trauma Center
. Acesta este responsabil de îngrijirea pacienţilor din nordul statului New Jersey, fiind singurul spital acreditat la Nivel I conform criteriilor formulate de către American College of Surgeons. 

În cadrul centrului sunt trataţi peste 3000 de pacienţi anual. În conditiile în care fiecare minut din cadrul primei ore după accident contează pentru şansele de supravieţuire ale pacientului (aşa numita “Golden Hour”)
, funcţionarea centrului este asigurată de:

· un chirurg specializat, prezent în cadrul spitalului timp de 24 de ore;

· o echipă specializată în traumatologie, care asigură continuitatea tratamentului pacientului;

· 4 camere de primire a cazurilor critice (“Critical care rooms”),  o cameră de primire a cazurilor foarte grave (“Shock-Trauma Room”), folosită în cazul în care pacientul nu poate fi mutat imediat în sala de operaţie; 
· săli de operaţie echipate corespunzător preluării traumelor grave;

· o secţie de terapie intensivă echipată corespunzător, cu personal medical specializat în traumatologie, prezent 24 de ore în cadrul sectiei;

· o secţie de terapie neurologică şi pediatrică, specializată în preluarea cazurilor cele mai grave.

The New Jersey Trauma Center îsi desfăşoară activitatea cu ajutorul echipajelor locale de ambulanţă, a medicilor de urgenţă, a echipajelor de voluntari şi nu în ultimul rând, cu ajutorul unui program de salvare aeriană. 

De asemenea, Centrul oferă pacienţilor săi servicii specializate asigurate de către:

· o echipă de medici specializaţi în cazurile de replantare a membrelor, prezenţi 24 de ore în cadrul spitalului;

· personal calificat în neurochirurgie, specializat în afecţiunile măduvei spinării şi în traumatisme craniene;

· îngrijire specializată ortopedică şi de reabilitare a afecţiunilor sistemului osos şi muscular, în această categorie fiind inculse şi rănile provocate de practicarea sporturilor;

· sisteme specializate de transfuzii de sânge precum şi o bancă de sânge;

· un asistent social specializat în cazurile de traumă;

· asistente medicale cu o bogată experienţă în lucrul cu pacienţii;

· o secţie specializată în urmărirea evoluţiei pacienţilor după externare.

În cadrul unui studiu privind centrele de traumă pediatrice din SUA
, este descrisă formula standard a unei echipe medicale care deserveşte un astfel de centru. Aceasta este compusă din 3 asistenţi, un medic de urgenţă pediatru, un medic rezident, un medic de urgenţă, un medic radiolog şi un tehnician radiolog. 

Conducatorul unei astfel de echipe este un medic rezident în anul 4 de studiu. Totodată în cadrul centrului activează medicii ortopezi şi neurochirurgi,  care asigură serviciul medical timp de 24 de ore / 7 zile pe săptămână.

Rolul de coordonator al echipei medicale din cadrul centrului de traumă este asigurat de către un/o asistent(ă). Persoana desemnată să îndeplinească această funcţie are îndatoriri în domeniul îmbunătăţirii programului de traumatologie şi a programului educaţional din cadrul spitalului, în ţinerea registrului pacienţilor şi asigurarea bunei desfăşurări a programului de prevenire a traumelor, în implementarea politicilor spitalului şi în evaluarea indicilor de calitate. 

De asemenea, coordonatorul centrului de traumă asigură comunicarea între pacienţi şi alţi asistenţi medicali, fiind un punct de legatură între asistenţi, chirurgi, radiologi şi alţi membrii ai echipei medicale.

Potrivit documentului elaborat de către Departamentul de Sănătate al Statelor Unite în anul 1992, intitulat “Model Trauma Care System Plan”
, spitalele acreditate ca şi centre de traumă de Nivelul I sunt cele care au un rol de lider în cadrul sistemului de servicii medicale de urgenţă şi nu numai, bazându-se în desfăşurarea activităţii pe asigurarea unor servicii medicale de calitate, evaluare, instruire, dezvoltare şi cercetare. Centrele de traumă de Nivel I sunt de obicei spitale universitare, care dispun de resurse umane şi echipamente medicale, apte să susţină desfăşurarea activităţilor didactice şi de cercetare. În acest fel în cadrul unui centru de traumă de Nivel I se pot efectua cursuri postuniversitare (rezidenţiat) pentru diferite specializări în cadrul medicinei, cursuri pentru asistente, medici de familie, precum şi programe de prevenire a traumelor. 

Centrele de traumă de Nivel II sunt spitale care oferă îngrijire pacienţilor cu răni grave, însă care nu pot asigura servicii de îngrijire completă de genul celor din cadrul centrelor de traumă de Nivel I. De cele mai multe ori centrele de traumă de Nivel II îşi transferă pacienţii cu răni foarte grave către centrele de Nivel I. Cu toate acestea, centrele de traumă de Nivel II sunt cele mai răspândite spitale la nivelul comunităţilor, preluând cele mai multe cazuri de pacienţi cu traume suferite în urma accidentelor.  

Centrele de traumă de Nivel II pot fi localizate în orase, în suburbii sau în zone rurale, având programe similare centrelor de traumă de Nivel I, cu excepţia programelor educaţionale postuniversitare şi de cercetare. 

Centrele de trauma de Nivel III nu deţin resursele alocate centrelor de nivel I şi II, dar pot furniza servicii de evaluare promptă a răniţilor, de resuscitare, de chirurgie de urgenţă şi stabilizare a pacienţilor până la organizarea transferului pacienţilor către spitale care asigură servicii de chirurgie specializate. Aceste centre de traumă trebuie să pună la dispoziţia pacienţilor timp de 24 de ore un medic specializat în traumatologie sau un asistent. Desfăşurarea activităţii în cadrul centrelor de traumă de Nivel III implică lucrul cu acorduri de transfer ale pacienţilor către centre de nivel superior şi protocoale standardizate. 

Centrele de traumă de Nivel IV furnizează servicii de bază de îngrijire a pacienţilor în ciuda resurselor foarte limitate pe care le deţin. Aceste spitale au rolul de a înlesni accesul pacienţilor din zone mai puţin populate la servicii specializate de urgenţă. Un astfel de centru nu poate acorda îngrijire pacienţilor care au nevoie de chirurgie de urgenţă, dar trebuie totuşi să aibă un medic traumatolog sau un asistent specializat. Ca şi în cazul centrelor de traumă de Nivel III, protocoalele de tratament pentru stabilizarea pacienţilor şi acordurile de transfer ale acestora către centre de nivel superior sunt esenţiale pentru buna desfăşurare a activităţii.

� http://fr.wikipedia.org/wiki/M%C3%A9decin_urgentiste


� http://www.chu-grenoble.fr/public/public_manuscrite.aspx?PAGE_CODE=URGENCES_TRAUMACENTER


� http://www.facs.org/trauma/vcprogram.html


� Resources for Optimal Care of the Injured Patient 2006 � HYPERLINK "http://www.facs.org/trauma/verificationhosp.html" ��http://www.facs.org/trauma/verificationhosp.html�


� � HYPERLINK "http://www.facs.org/trauma/vrc1.pdf" ��http://www.facs.org/trauma/vrc1.pdf�


� � HYPERLINK "http://www.ptsf.org/about_us/FAQ" ��http://www.ptsf.org/about_us/FAQ�





� � HYPERLINK "http://www.theuniversityhospital.com/trauma/index.shtml" ��http://www.theuniversityhospital.com/trauma/index.shtml�


� The Golden Hour este definită în terminologia medicală americană ca şi acea perioadă de timp în intervalul căreia cei care au suferit răni grave în urma accidentelor, pot fi salvaţi de către serviciile medicale specializate. Astfel, în primele 60 de minute din momentul accidentului trebuie anunţată poliţia, trimisă o ambulanţă la locul accidentului, trasportată victima la spital, convocată echipa de medici şi asistente şi începută procedura chirurgicală menită să salveze viaţa victimei. 


�� HYPERLINK "http://www.rcn.org.uk/__data/assets/word_doc/0011/251669/NUFFIELD_TRUST_AWARD_2008_-_Report_from_Mary_Dawood_and_Iain_Taylor.doc" ��http://www.rcn.org.uk/__data/assets/word_doc/0011/251669/NUFFIELD_TRUST_AWARD_2008_-_Report_from_Mary_Dawood_and_Iain_Taylor.doc�


� � HYPERLINK "http://www.sdemsc.org/model.pdf" ��http://www.sdemsc.org/model.pdf�

